Bácsbokod Nagyközség Önkormányzat Képviselő-testületének

12/2014. (V.28.) önkormányzati rendelete

egyes helyi jelentőségű természeti emlékek védetté nyilvánításáról

Bácsbokod Nagyközség Önkormányzatának Képviselő-testülete a természet védelméről szóló 1996. évi LIII. törvény 24. § (1) bekezdés b) pontjában kapott felhatalmazás alapján, az Alaptörvény 32. cikk (1) a) pontjában meghatározott feladatkörében eljárva a következőket rendeli el:

**1.§**

Bácsbokod Nagyközség Önkormányzat Képviselő-testülete az 1. számú mellékletben felsorolt egyes fákat, cserjéket, fasorokat, illetve azok termőhelyeit (természeti emlékek) védetté nyilvánítja.

***A védetté nyilvánítás célja***

**2.§**

A védetté nyilvánítás célja a természeti emlékek károsodásának megelőzése, elhárítása, az eddig bekövetkezett károsodás csökkentése, megszüntetése, illetve a fasorok esetén a hiányzó egyedek pótlása, a jelen és jövő nemzedék számára történő megőrzése és tervszerű fenntartása.

**3.§**

A védelem alá volt természeti emlékeket „Védett fa (fák)”, „Védett cserje (cserjék)”, „Védett fasor” feliratú táblával kell ellátni.

**4.§**

(1) A védett természeti emlékek egészségi állapotának megőrzése érdekében végzendő munkálatok

*a)* A fellépő növényi és állati kártevők elleni megelőző védelem biztosítása (permetezés).

*b)* A száraz ágrészek gondos időbeni eltávolítása, fasebkezelés.

c) A megfelelő növőtér és a lombkoronának megfelelő földterület állandó gyommentességének biztosítása.

(2) A védett fasorban lévő faegyed szükségessé vált kivágása után a pótlást a következő ültetési időszakban el kell végezni. A pótlásra kerülő egyed kizárólag a védett fasor fafajának megfelelő fa lehet.

(3) A védett természeti emlék egészségi állapotának megőrzése érdekében végzendő munkálatok elvégzése Bácsbokod Nagyközség Önkormányzat kötelessége.

***Természetvédelmi hatósági jogkörök***

**5.§**

(1) A védelem alá vont természeti emlékekkel kapcsolatos első fokú természetvédelmi hatósági jogkört az 1996. évi LIII. törvény felhatalmazása alapján a jegyző gyakorolja.

(2) A jegyző engedélye szükséges a védett fasorban lévő, valamint egyes védett egyedek természetes állapotának megváltoztatásához, kivágásához. Az erre vonatkozó döntést megelőzően az önkormányzat képviselő-testülete véleményt nyilvánít, kivéve, ha a fakivágás azonnali balesetveszély-elhárítás érdekében történik.

(3) A jegyző korlátozhatja, felfüggesztheti, vagy megtilthatja a védett természeti emléket és annak termőhelyét károsító vagy súlyosan veszélyeztető tevékenységet. A határozat a védett természeti emlék vagy termőhely közvetlen vagy súlyos sérelme, illetve veszélyeztetése esetén a jogorvoslatra tekintet nélkül azonnal végrehajthatónak nyilvánítható.

**6.§**

(1) A védelem alá vont emlékek megóvása, fenntartása, helyreállítása Bácsbokod Nagyközség Önkormányzat Képviselő-testületének feladata.

(2) A tulajdonos (vagyonkezelő, használó) köteles kártérítés nélkül tűrni a természetvédelmi hatóságnak a védett természeti emlék és termőhely oltalma, tudományos megismerése vagy bemutatása érdekében végzett tevékenységét, így különösen annak megközelítését, bemutatását, őrzését, állapotának ellenőrzését, és a hatósági tájékoztató, valamint eligazító táblák elhelyezését.

**7.§**

Tilos minden olyan tevékenység folytatása, amely a védelem alá vont természeti emlékek állapotát közvetlen vagy közvetett módon a természetvédelmi célokkal ellentétesen megváltoztatja, vagy veszélyezteti. Gondoskodni kell a védett természeti emlék fennmaradásához szükséges természeti feltételek, így többek között a talajviszonyok és a vízháztartás megőrzéséről.

**8.§**

(1) Aki tevékenységével vagy mulasztásával

1. a természet védelmét szolgáló jogszabály, illetve egyedi határozat előírásait megsérti
2. a védett természeti értéket jogellenesen veszélyezteti, károsítja, elpusztítja, vagy védett természeti terület állapotát, minőségét jogellenesen veszélyezteti, rongálja, abban kárt okoz
3. a védett természeti területet jogellenesen megváltoztatja, átalakítja, illetve azon vagy abban a védelem céljával össze nem egyeztethető tevékenységet folytat
4. a védett élő szervezet, életközösség élőhelyét, illetőleg élettevékenységét jelentős mértékben zavarja
5. a természetvédelmi hatóság engedélyéhez, hozzájárulásához kötött tevékenységet engedély, hozzájárulás nélkül vagy attól eltérően végez

természetvédelmi bírságot köteles fizetni.

(2) A természet védelméről szóló 1996. évi LIII. törvény alapján kiszabott természetvédelmi bírság az önkormányzat környezetvédelmi alapjának bevételi forrása.

**Záró rendelkezések**

**9.§**

(1) A rendelet a kihirdetését követő napon lép hatályba.

(2) Hatályát veszti a községi köztemető vadgesztenyefáinak védetté nyilvánításáról szóló 20/2004. (XI.26.) önkormányzati rendelet.

Bácsbokod, 2014. május 27.

Kovács László Virágné dr. Welchner Edit

polgármester jegyző

E rendelet kihirdetve:

Bácsbokod, 2014. május 28.

Virágné dr. Welchner Edit

jegyző

1. **számú melléklet**

egyes helyi jelentőségű természeti emlékek védetté nyilvánításáról szóló rendelethez

**A rendelet 1. §-ában előírt természetvédelmi védettséget élvező egyes fák, cserjék és fasorok jegyzéke:**

1. a település köztemetőjében található vadgesztenye-fasorok

Termőhely: Bácsbokod, Temető

Hrsz: 1040; 1041/1; 1041/2; 1041/3

Terület tulajdonosa: Bácsbokod Nagyközség Önkormányzata

Védetté nyilvánítás indoka: az I. világháborúban hősi-halált halt bácsbokodi katonák emlékére 1929-ben ültetett vadgesztenyefák károsodásának megelőzése, elhárítása, az eddig bekövetkezett károsodás csökkentése, megszüntetése, illetve a hiányzó egyedek pótlása, a jelen és jövő nemzedék számára történő megőrzése és tervszerű fenntartása.

1. 3 db kocsányos tölgyfa

Termőhely: Bácsbokod, Borsódi út (Sole-Mizo Zrt. nagykapujával szemben az út túloldalán)

Hrsz: 1421/1

Terület tulajdonosa: MÁV ZRT.

Védetté nyilvánítás indoka: 3 idős tölgyfa, mely ritka ezen a vidéken. Különleges magasságuk és törzsvastagságuk miatt érdemesek a védelemre.

1. 3 db juhar fa

Termőhely: Bácsbokod, Aradi tér (Aradi tér 1. sz-ú ingatlannal szemben)

Hrsz: 206/1

Terület tulajdonosa: Bácsbokod Nagyközség Önkormányzata

Védetté nyilvánítás indoka: 3 idős juharfa, mely ritka ezen a vidéken. Különleges magasságuk és törzsvastagságuk miatt érdemesek a védelemre

1. „Éber-ház tölgyfája”

Termőhely: Bácsbokod, Hunyadi utca 28. udvara

Hrsz: 1219

Terület, ingatlan tulajdonosa: Dr. Éber Előd Lászlóné

Védetté nyilvánítás indoka: az idős kort megélt tölgynek egy különleges fajtája jelen egyed, mely különleges koronaformájával, törzsvastagságával méltó arra, hogy védelemben részesüljön.